SKRIFTLIG FORESPØRGSEL E-1707/01

af Laura González Álvarez (GUE/NGL) til Kommissionen

(14. juni 2001)

Om: Linjeføring af vejstrækningen Vic - Olot (Katalonien - Spanien)

Linjeføringen af vejstrækningen fra Vic til Olot, der har karakter af en motortrafikvej, udgør en alvorlig trussel mod økosystemer af stor økologisk

værdi i et bjergrigt område med fugtigt klima, med stedegne skove og planter, som i mange tilfælde har den sydlige grænse for deres udbredelse her. Frugtbart agerland kilet ind mellem dale og et enestående smukt landskab vil lide betydelig og uoprettelig miljømæssig skade.

Den planlagte linjeføring for dette projekt omfatter også anlægning af Bracons-tunnelen og går igennem naturområder, der er omfattet af Natura 2000-netværket.

Har Kommissionen sikkerhed for, at fordele og ulemper ved linjeføringen af denne vejinfrastruktur er blevet undersøgt til den mindste detalje, og at der er blevet taget hensyn til det forebyggelsesprincip, som bør gælde for alle offentlige arbejder, der medfører alvorlige indgreb i naturen og det menneskelige miljø i et område?

Kan Kommissionen oplyse, om dette projekt vil få tilskud fra Samhørighedsfonden?

Mener Kommissionen ikke, at direktiv 85/337/EØF(1) og 97/43/EØF(2) om indvirkningen på miljøet og bevaring af naturtyper bør finde anvendelse i dette tilfælde?

Hvilke foranstaltninger kan Kommissionen træffe for at sikre, at Fællesskabets miljølovgivning overholdes i det foreliggende tilfælde?

(1) EFT L 175 af 5.7.1985, s. 40.

(2) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(23. juli 2001)

Kommissionen er bekendt med de omtalte forhold.

Foranlediget af skriftlig forespørgsel E-0374/99 fra Gutiérrez Diaz(1) registrerede Kommissionen i 1999 en rutinemæssigt afsløret sag med det formål at undersøge, om det pågældende projekt var i overensstemmelse med den gældende EU-lovgivning.

Som led i behandlingen af denne sag har de spanske myndigheder, efter anmodning fra Kommissionen, tilsendt denne erklæringen om projektets forventede indvirkning på miljøet samt oplysninger om en række foranstaltninger til reducering af virkningerne for befolkningen og kompenserende foranstaltninger vedrørende landbrugsjord og vedrørende flora og fauna, såsom finansiering af økologiske undersøgelser i området og udformning af en særlig plan til beskyttelse af floder og områder, der berøres af adgangen til Bracons-tunnelen.

På baggrund af de indkomne oplysninger har Kommissionen ikke kunnet konstatere nogen overtrædelse af hverken Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2) eller af Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(3) og henlagde derfor sagen den 28. marts 2001.

For så vidt angår en eventuel samfinansiering af strækningen Vic-Olot via Samhørighedsfonden, skal Kommissionen henvise det ærede medlem til dens svar på skriftlig forespørgsel E-4162/00 fra Knörr Borras(4).

(1) EFT C 341 af 29.11.1999.

(2) EFT L 206 af 22.7.1992.

(3) EFT L 175 af 5.7.1985, ændret af Rådets direktiv 97/11/EF af 3. marts 1997, EFT L 73 af 14.3.1997.

(4) EFT C 235 E af 21.8.2001, s. 83.